DEĊIŻJONI TAL-KUMMISSJONI
ta’ l-10 ta’ Ottubru 2008
li tistipula għas-sena finanzjarja 2008 allokazzjonijiet finanzjarji definittivi għall-Istati Membri, għal ċertu għadd ta’ ettari, għar-ristrutturar u l-konverżjoni tad-dwieli skont ir-Regolament tal-Kunsill (KE) Nru 1493/1999
(notifikata taħt id-dokument numru C(2008) 5738)
(Huma awtentiċi biss it-testi bil-lingwa Bulgara, Spanjola, Ċeka, Ġermaniża, Griega, Franċiża, Taljana Ungeriża, Maltija, Portugiża, Rumena, Slovena u Slovakka)
(2008/799/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1493/1999 tas-17 ta’ Mejju 1999 dwar l-organizzazzjoni komuni tas-suq tal-inbid (1), u b’mod partikolari l-Artikolu 14(2) tiegħu,
Billi:
(1)
Ir-regoli dwar ir-ristrutturar u l-konverżjoni tal-dwieli huma stipulati bir-Regolament (KE) Nru 1493/1999 u bir-Regolament tal-Kummissjoni (KE) Nru 1227/2000 tal-31 ta’ Mejju 2000 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 1493/1999 dwar l-organizzazzjoni komuni tas-suq tal-inbid f’dak li jirrigwarda l-potenzjal tal-produzzjoni (2).
(2)
Ir-regoli dettaljati dwar l-ippjanar finanzjarju u l-parteċipazzjoni fil-finanzjament tal-iskema tar-ristrutturar u konverżjoni, stipulati bir-Regolament (KE) Nru 1227/2000, jipprovdu li r-referenzi għal sena finanzjarja partikolari għandhom jikkorrispondu għall-ħlasijiet li effettivament isiru mill-Istati Membru bejn is-16 ta’ Ottubru u l-15 ta’ Ottubru tas-sena sussegwenti.
(3)
Skont l-Artikolu 14(1) tar-Regolament (KE) Nru 1493/1999, kull sena l-Kummissjoni tagħmel allokazzjoni inizjali tal-krediti lill-Istati Membri, abbażi ta’ kriterji oġġettivi, b’qies għas-sitwazzjonijiet u l-ħtiġijiet partikolari kif ukoll għall-isforzi li jridu jsiru fid-dawl tal-għan tal-iskema.
(4)
Il-Kummissjoni ffissat l-allokazzjonijiet finanzjarji indikattivi għas-sena finanzjarja 2007/2008 bid-Deċiżjoni 2007/719/KE (3).
(5)
Skont l-Artikolu 17(4) tar-Regolament (KE) Nru 1227/2000, għandha tiġi applikata penali meta l-ispejjeż reali ta’ Stat Membru għal kull ettaru jeċċedu dawk previsti fl-allokazzjoni inizjali. Għas-sena finanzjarja 2008, din il-penali tapplika għas-Slovakkja, għas-somma ta’ EUR 6 169.
(6)
Skont l-Artikolu 16(1)(c) tar-Regolament (KE) Nru 1227/2000, l-Istati Memrbi jistgħu jippreżentaw appplikazzjoni ulterjuri fil-qafas tas-sena finanzjarja kurrenti. Għas-sena finanzjarja 2008, dan kien il-każ għar-Repubblika Ċeka, Spanja, l-Italja, l-Ungerija u r-Rumanija.
(7)
Skont l-Artikolu 17(3) tar-Regolament (KE) Nru 1227/2000, l-applikazzjonijiet għal finanzjament ulterjuri nnotifikati mill-Istati Membri lill-Kummissjoni għandhom jintlaqgħu pro rata, bl-użu tal-krediti disponibbli wara li mill-ammont totali allokat lill-Istati Membri titnaqqas is-somma, għall-Istati Membri kollha, tal-ammonti nnotifikati skont l-Artikolu 16(1)(a) u (b) tar-Regolament imsemmi. Din id-dispożizzjoni tapplika għas-sena finanzjarja 2008 għar-Repubblika Ċeka, Spanja, l-Italja, l-Ungerija u r-Rumanija. Ġaladarba t-talbiet għal finanzjament ulterjuri mressqa mill-Istati Membri huma anqas mill-ammont disponibbli għar-riallokazzjoni, setgħu jintlaqgħu t-talbiet tal-Istati Membri msemmija,
ADOTTAT DIN ID-DEĊIŻJONI:
Artikolu 1
L-allokazzjonijiet finanzjarji definittivi għas-sena finanzjarja 2007/2008 għall-Istati Membri kkonċernati, fir-rigward ta’ ċertu numru ta’ ettari, għar-ristrutturar u l-konverżjoni tad-dwieli skont ir-Regolament tal-Kunsill (KE) Nru 1493/1999, għall-perjodu tas-sena finanzjarja 2008, jidhru fl-Anness għal din id-Deċiżjoni.
Artikolu 2
Din id-Deċiżjoni hija indirizzata lir-Repubblika Bulgara, ir-Repubblika Ċeka, ir-Repubblika Federali tal-Ġermanja, ir-Repubblika Griega, ir-Renju ta’ Spanja, ir-Repubblika Franċiża, ir-Repubblika Taljana, ir-Repubblika ta’ Ċipru, il-Gran Dukat tal-Lussemburgu, ir-Repubblika Ungeriża, ir-Repubblika ta’ Malta, ir-Repubblika Awstrijaka, ir-Repubblika Portugiża, ir-Rumanija, ir-Repubblika Slovena u r-Repubblika Slovakka.
Magħmula fi Brussell, 10 ta’ Ottubru 2008.